CELEX: 62007TN0031
Language: el
Date: 2007-02-12 00:00:00
Title: Υπόθεση T-31/07: Προσφυγή/αγωγή της 12ης Φεβρουαρίου 2007 — Du Pont de Nemours (France) κ.λπ. κατά Επιτροπής

24.3.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 69/28
            
         Προσφυγή/αγωγή της 12ης Φεβρουαρίου 2007 — Du Pont de Nemours (France) κ.λπ. κατά Επιτροπής
   (Υπόθεση T-31/07)
   (2007/C 69/57)
   Γλώσσα διαδικασίας: η αγγλική
   Διάδικοι
   
      Προσφεύγουσες/ενάγουσες: Du Pont de Nemours (France) SAS (Puteaux, Γαλλία), Du Pont Portugal Serviços (Λισσαβόνα, Πορτογαλία), Du Pont Ibérica SL (Βαρκελώνη, Ισπανία), Du Pont de Nemours (Belgium) BVBA (Mechelen, Βέλγιο), Du Pont de Nemours Italiana Srl (Μιλάνο, Ιταλία), Du Pont de Nemours (Nederland) BV (Dordrecht, Κάτω Χώρες), Du Pont de Nemours (Deutchland) GmbH (Bad Homburg, Γερμανία), DuPont CZ s.r.o. (Πράγα, Τσεχία), DuPont Hungary Trading Ltd (Budaors, Ουγγαρία), DuPont Poland Sp.z o.o. (Βαρσοβία, Πολωνία), DuPont Romania Srl (Βουκουρέστι, Ρουμανία), Du Pont (UK) Ltd (Herts, Ηνωμένο Βασίλειο), Du PontAGro Hellas SA (Αθήνα, Ελλάδα), DuPont International Operations Sarl (Ελβετία), DuPont Solutions (France) SAS (Puteaux, Γαλλία) (εκπρόσωποι: D. Waelbroeck και N. Rampal, δικηγόροι)
   
      Καθής/εναγόμενη: Επιτροπή των Ευρωπαϊκών Κοινοτήτων
   Αιτήματα των προσφευγουσών/εναγουσών
   Οι προσφεύγουσες-ενάγουσες ζητούν από το Πρωτοδικείο:
   
               —
            
            
               να ακυρώσει το παράρτημα της οδηγίας 2006/133/ΕΚ της Επιτροπής, για την τροποποίηση της οδηγίας 91/414/EOK του Συμβουλίου ώστε να καταχωριστεί η ουσία flusilazole ως δραστική ουσία, καθόσον ορίζει ότι η προθεσμία για την καταχώριση της εν λόγω ουσίας ως δραστικής λήγει στις 30 Ιουνίου 2008·
            
         
               —
            
            
               να ακυρώσει το άρθρο 3, παράγραφος 2, της οδηγίας 2006/133/ΕΚ, για την τροποποίηση της οδηγίας 91/414/EOK του Συμβουλίου ώστε να καταχωριστεί η ουσία flusilazole ως δραστική ουσία, καθόσον προβλέπει ότι τα κράτη μέλη οφείλουν να τροποποιήσουν ή να ανακαλέσουν, κατόπιν της σχετικής επαναξιολογήσεως, τις εγκρίσεις για τα προϊόντα που περιέχουν flusilazole έως τις 30 Ιουνίου 2008·
            
         
               —
            
            
               να ακυρώσει το μέρος Α των ειδικών διατάξεων που περιλαμβάνονται στο παράρτημα της οδηγίας 2006/133/ΕΚ της Επιτροπής, για την τροποποίηση της οδηγίας 91/414/EOK, καθόσον επιβάλλει περιορισμούς στα είδη των καλλιεργειών, για τις οποίες τα κράτη μέλη μπορούν να επιτρέπουν τη χρησιμοποίηση της ουσίας flusilazole κατόπιν της καταχωρίσεώς της στο παράρτημα Ι της οδηγίας 91/414/ΕΟΚ και τάσσει προθεσμία έως τις 30 Ιουνίου 2007 για τη θέση τους σε ισχύ (στο εξής: οι επίμαχοι περιορισμοί)·
            
         
               —
            
            
               να υποχρεώσει την Επιτροπή να αποκαταστήσει τυχόν ζημίες τις οποίες υπέστησαν οι προσφεύγουσες-ενάγουσες λόγω των επίμαχων περιορισμών και να επιδικάσει σε αυτές ως αποζημίωση το ποσό των 109 εκατομμύρια δολάρια (ήτοι περίπου 84 εκατομμύρια ευρώ), στο οποίο υπολογίζεται ότι ανέρχεται σήμερα η ζημία, ή οποιοδήποτε άλλο ποσό το οποίο αντιστοιχεί στη ζημία που οι προσφεύγουσες-ενάγουσες αποδεικνύουν, στο πλαίσιο της παρούσας διαδικασίας, ότι υπέστησαν ή πρόκειται να υποστούν, λαμβάνοντας δε προσηκόντως υπόψη και τις μελλοντικές ζημίες·
            
         
               —
            
            
               επικουρικώς, να υποχρεώσει τους διαδίκους να προσκομίσουν, εντός ευλόγου χρονικού διαστήματος από της ημερομηνίας εκδόσεως της αποφάσεώς του, στοιχεία σχετικά με το συμφωνηθέν μεταξύ τους ποσό της αποζημιώσεως ή, σε περίπτωση που οι διάδικοι δεν συμφωνήσουν, να υποβάλουν, εντός της ίδιας περιόδου, τα αιτήματά τους με λεπτομερή αριθμητικά στοιχεία·
            
         
               —
            
            
               να επιδικάσει τόκους επί του καταβλητέου ποσού, από της ημερομηνίας εκδόσεως της αποφάσεώς του και μέχρις εξοφλήσεώς του, υπολογιζόμενους είτε βάσει του επιτοκίου που εφαρμόζει σήμερα η Ευρωπαϊκή Κεντρική Τράπεζα στις κύριές της πράξεις αναχρηματοδοτήσεως, επαυξημένου κατά δύο ποσοστιαίες μονάδες, είτε βάσει του επιτοκίου που το Πρωτοδικείο κρίνει προσήκον,
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Οι προσφεύγουσες-ενάγουσες ζητούν τη μερική ακύρωση του παραρτήματος της οδηγίας 2003/87/ΕΚ της Επιτροπής, της 11ης Δεκεμβρίου 2006 (1), το οποίο τροποποίησε το παράρτημα Ι της οδηγίας 91/414/ΕΟΚ (2), σχετικά με τη διάθεση στην αγορά φυτοπροστατευτικών προϊόντων, καθόσον επιβάλλει περιορισμούς τόσο ως προς τη χρονική περίοδο εντός της οποίας πρέπει να καταχωρισθεί η flusilazole ως δραστική ουσία όσο και ως προς τα είδη των καλλιεργειών για τις οποίες τα κράτη μέλη μπορούν να επιτρέπουν τη χρησιμοποίησή της.
   Οι προσφεύγουσες-ενάγουσες ισχυρίζονται ότι οι επίμαχοι περιορισμοί είναι παράνομοι, καθόσον στηρίζονται σε εκτίμηση των «πιθανών »και όχι των «πραγματικών »κινδύνων, όπως απαιτεί η οδηγία 91/414/ΕΟΚ. Ειδικότερα, υποστηρίζουν ότι η Επιτροπή, τάσσοντας ως προθεσμία καταχωρίσεως τους δεκαοκτώ μήνες αντί της συνήθους δεκαετούς περιόδου και επιβάλλοντας περιορισμούς ως προς τα είδη των καλλιεργειών για τις οποίες τα κράτη μέλη μπορούν να επιτρέπουν τη χρησιμοποίηση της εν λόγω ουσίας, παρέβη τις υποχρεώσεις που υπέχει τόσο από τη Συνθήκη ΕΚ όσο και από την οικεία οδηγία και τους κανονισμούς περί τροποποιήσεώς της και παραβίασε πλείονες αρχές του κοινοτικού δικαίου. Ειδικότερα, οι προσφεύγουσες-ενάγουσες ισχυρίζονται ότι η καθής-εναγόμενη παραβίασε τις αρχές της αναλογικότητας, της χρηστής διοικήσεως, της ασφάλειας δικαίου, της δικαιολογημένης εμπιστοσύνης και της απαγορεύσεως των διακρίσεων, προσέβαλε το δικαίωμά τους ακροάσεως και παρέβη την υποχρέωση αιτιολογήσεως. Τέλος, ισχυρίζονται ότι η Επιτροπή ενήργησε κατά κατάχρηση εξουσίας, καθόσον επέβαλε τους επίμαχους περιορισμούς αυθαιρέτως, χωρίς να λάβει υπόψη τα κριτήρια που προβλέπει η οικεία οδηγία.
   Επιπλέον του αιτήματος ακυρώσεως, οι προσφεύγουσες-ενάγουσες προέβαλαν και αίτημα αποζημιώσεως, βάσει των άρθρων 235 ΕΚ και 288, παράγραφος 2, ΕΚ, ζητώντας την αποκατάσταση της απορρέουσας από τους επίμαχους περιορισμούς ζημίας, την οποία φέρεται ότι υπέστησαν.
   
      (1)  Οδηγία 2006/133/ΕΚ της Επιτροπής, της 11ης Δεκεμβρίου 2006, για την τροποποίηση της οδηγίας 91/414/EOK του Συμβουλίου ώστε να καταχωριστεί η ουσία flusilazole ως δραστική ουσία (ΕΕ L 349, σ. 27).
   
      (2)  Οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (ΕΕ L 230, σ. 1).